বাংলা টেলিভিশনে খুব অল্পদিনের মধ্যেই জনপ্রিয় হয়ে উঠেছেন। ‘তোমায় আমায় মিলে’-র ‘ডায়না’ এখন ‘স্ত্রী’ ধারাবাহিকের ‘আলিয়া’। বাংলা টেলিভিশনে ওঁর ফ্যানেরা অনেকেই জানেন না যে প্রিয়া আসলে একজন অ্যাডভোকেট। বেশ কিছুদিন প্র্যাকটিসও করেছেন। কীভাবে অভিনয়ে আসা, ফেভারিট হবি অথবা প্রেম, এবেল ওয়েবসাইটের সব প্রশ্নের মুখেই অকপট প্রিয়া মণ্ডল— 
অভিনয়ের শুরু কবে থেকে? 
প্রিয়া: ২০১৩ সালে। যোগেশ চন্দ্র ল কলেজে আমি তখন থার্ড ইয়ারে। হঠাৎই একটা অফার পাই। তার পর অডিশন দিয়ে সিলেক্টও হয়ে যাই ‘তোমায় আমায় মিলে’ ধারাবাহিকে ‘ডায়না’ চরিত্রে। ওটাই আমার প্রথম কাজ। পড়াশোনা করতে করতেই সিরিয়ালটা করেছিলাম। সেটা একটু চাপের হয়ে গিয়েছিল। একসঙ্গে এলএলবি পরীক্ষা আর সিরিয়াল...

অর্থাৎ তুমি আগে ঠিক করেছিলে যে লইয়ার হবে?
প্রিয়া: না, আমার ছোট থেকে খুব ইচ্ছে ছিল টিচার হওয়ার। কিন্তু বাবার ইচ্ছে ছিল যে এলএলবি পড়ব। তাই এন্ট্রান্স দিয়ে যখন চান্স পেয়ে যাই, ওটাই পড়তে শুরু করেছিলাম। পরে যখন অভিনয়ের অফার আসে, তখন ভাবলাম চেষ্টা করে দেখাই যাক। ওই সময়টা খুব চাপ হয়েছিল। আমাদের কলেজে ৭৫ পারসেন্ট অ্যাটেন্ডেন্স মাস্ট। অথচ আমি কলেজ যেতেই পারতাম না। একবার তো একটা সেমিস্টার মিস করে গিয়েছিলাম। পরে দুটো সেমিস্টার একসঙ্গে ক্লিয়ার করতে হয়েছিল। সকাল আটটায় শ্যুটিং যেতাম, বেলা বারোটায় ছাড়ত, গিয়ে এক্সাম দিতাম, আবার এক্সাম থেকে বেরিয়ে শ্যুটিংয়ে যেতাম। এই রকম একটা প্রচণ্ড প্রেশার ছিল। যাই হোক, ওই দুটো সেমিস্টারেই ফার্স্ট ক্লাস পেয়েছিলাম। 

তুমি এলএলবি পাশ করলে কোন বছর? 
প্রিয়া: ২০১৫। বাবার একটা ইচ্ছে ছিল যে আমি কোর্টে গিয়ে প্র্যাকটিস করি। প্রায় ৬ মাস প্র্যাকটিস করেছি কোর্টে। তখনও সিরিয়াল করছি। ছুটি থাকলেই কোর্টে যেতাম। তার পরে মনে হল যে আই অ্যাম ইনটু অ্যাক্টিং প্রপারলি। আর ইচ্ছে করত না কোর্টে যেতে পরের দিকে। 
কোর্টে তোমাকে দেখে লোকজন চিনতে পারত নিশ্চয়ই!
প্রিয়া: হ্যাঁ তো। কত লোক এসে বলত, ‘‘আচ্ছা আপনি সিরিয়াল করেন না? আপনি এখানে কী করছেন? কোনও মামলা?’’ আমি বলতাম, ‘‘অ্যাকচুয়ালি আমি না অ্যাডভোকেট। তখন বলত, হ্যাঁ আপনি অ্যাডভোকেট? আমার না একটা কেস ছিল।’’ আমি বলতাম, ‘‘সরি আমি পারছি না কেসটা নিতে।’’ এরকমও বলত, ‘‘আমাদের কোর্টে তো সুন্দরী অ্যাডভোকেট বেশি নেই, আপনি কেন প্র্যাকটিস করেন না?’’ আমি বলতাম আমার সকাল সকাল ক্রিমিনালদের মুখ দেখতে একদম ভাল লাগে না। আমার হিরোরা খুব ভাল দেখতে। আমার সিনিয়রও খুব মজা পেতেন এই সব ব্যাপারে। 

এই টেলিভিশন ইন্ডাস্ট্রির সঙ্গে যোগাযোগটা হল কীভাবে? 
প্রিয়া: আসলে আমি তখন ফেসবুকে বেশ কয়েকটা ছবি পোস্ট করেছিলাম। ওগুলো দেখেই সামহাউ ওদের পছন্দ হয় আর আমার সঙ্গে যোগাযোগ করে। তখন আমি কিছুই জানতাম না অভিনয়ের। ‘তোমায় আমায় মিলে’-তে আমার অনেকটা বড় ট্র্যাক ছিল, পরের দিকে নেগেটিভও হয়ে গিয়েছিল। আমাদের ডিরেক্টর প্রদীপ গঙ্গোপাধ্যায়ের কাছে প্রচণ্ড বকুনি খেতাম। আর বকুনি খেতে খেতেই কাজ শিখেছি। যিশুদা-নীলাঞ্জনাদিরও আমাকে খুব পছন্দ ছিল। পরে আর একটা প্রজেক্টের জন্যেও বলেছিল কিন্তু ততদিনে আমি ‘শ্রীকৃষ্ণ’-তে কাজ করা শুরু করে দিয়েছি। 

তুমি খুব ইমোশনাল? 
প্রিয়া: হ্যাঁ আমি বেশ ইমোশনাল। আসলে আমি জেমিনি তো। জেমিনিদের মধ্যে একটা চাইল্ডিশ ব্যাপারস্যাপার আছে। একটুতেই, ছোটখাটো কথাবার্তাতে খারাপ লাগা, কষ্ট পাওয়া... তার পরে আবার ঠিক হয়ে যাই। আর আমরা খুব কনফিউজডও। শপিং করতে গেলে সব সময় দুটো দুটো জিনিস পছন্দ হয়। মা বলে, তোর দুটো দুটো বর না পছন্দ হয়! একটু ইনডিসিশনে ভুগি— এই যেমন ল না অভিনয়, বেশ অনেকদিন এই নিয়ে কনফিউশনে ছিলাম। তার পরে অবশ্য সিদ্ধান্তটা নিয়েই নিই।

তুমি তো এর মধ্যে ছবিও করে ফেলেছ...
প্রিয়া: হ্যাঁ, ‘মেরি পেয়ারি বিন্দু’-তে আয়ুষ্মান ও পরিনিতির সঙ্গে কাজ করেছি। ওদের ব্যাপারে একটা কথা বলতে চাই। আমরা টলিউডে বা টেলিভিশনে কাজের ক্ষেত্রে একটু রাত হলেই খুব বিরক্ত হয়ে যাই। ওই ছবিতে আমার অংশের শ্যুটটা ছিল রাতে, পার্ক স্ট্রিটে। ওদের দু’জনকে দেখেছি, সারা রাত কী এনার্জেটিক। শটের মাঝখানে গান গাইছে, গল্প করছে, কোনও বিরক্তি নেই। আমি খুব লাকি যে ওদের সঙ্গে কাজ করতে পেরেছি। আর ওরা কিন্তু মেগাসিরিয়ালে অভিনয় করাটা খুব শক্ত মনে করে। এতদিন ধরে একটা চরিত্রকে টেনে নিয়ে যাওয়া, ওরা এটাকে খুব অ্যাপ্রিশিয়েট করে। আয়ুষ্মান তো ভীষণ ভাল গান গায়। আমাকে ‘পানি দা’ গানটা শুনিয়েছিল দু’লাইন। বলেছিল, ‘‘ইউ আর আ প্রিটি গার্ল, আই ক্যান সিং আ সং ফর ইউ।’’